Vazhdon kriza e emigrantëve në Eurotunel
Dhjetra imigrantë të zhgënjyer u kthyen në kampet e përkohshme të Kalesë, pas përpjekjeve gjatë natës për të kaluar nga Franca në Britani
Kriza e emigrantëve në Eurotunelin që lidh Francën me Britaninë nuk pati shenja rënieje as sot, ndërsa dhjetra imigrantë të zhgënjyer u kthyen në kampet e përkohshme të Kalesë, pas përpjekjeve gjatë natës për të kaluar në anën tjetër. Ndërkohë që në terminalin e mallrave të Eurotunelit ngrihej dielli, emigrantët e zhgënjyer thonë se po bëhet gjithnjë e më e vështirë të kalosh në anën tjetër, duke kapërcyer gardhet me tela. Mbrëmë, policia franceze bllokoi emigrantët që përpiqeshin të hynin në Eurotunel për të kaluar në anën tjetër. Gjatë javëve të kaluara, trafiku i udhëtarëve dhe i mallrave ka pësuar çrregullime të mëdha, sepse emigrantët e dëshpëruar i kanë shtuar përpjekjet për të hipur nëpër kamionë dhe trena. Prej kohe, emigrantët grumbullohen në Kale të Francës në përpjekje për të kaluar në Britani. Por Eurotunneli – kompania që menaxhon trenat me udhëtarë dhe mallra - thotë se numri i tyre është rritur nga 600 në rreth 5 mijë, duke ia bërë të vështirë punën. Të paktën 10 imigrantë kanë vdekur në përpjekje për të përshkuar tunelin. Zyrtarët britanikë dhe francezë po u bëjnë thirrje vendeve të tjera të Bashkimit Evropian dhe komunitetit ndërkombëtar që të ndihmojnë për të mos lejuar ardhjen e refugjatëve nga Afrika në Evropë. Ndërkohë, policia në Siçili arrestoi një tunizian, i cili sipas saj është përgjegjës për një anije peshkimi të tejmbushur me 360 emigrantë që udhëtonte drejt Italisë dhe që u shpëtua gjatë fundjavës. Emigrantët e shpëtuar u sollën dje në portin italian të Pozzallos. Në një deklaratë të policisë thuhej se tuniziani 21-vjeçar ishte rekrutuar nga trafikantët libianë.